b'\n_START_ARTICLE_\nJohannes St\xc3\xb6ffler\n_START_SECTION_\nMladost in \xc5\xa1tudij\n_START_PARAGRAPH_\nSt\xc3\xb6ffler je kon\xc4\x8dal samostansko \xc5\xa1olo v Blaubernu. 21. aprila 1472 se je vpisal na novoustanovljeno Univerzo v Ingolstadtu, kjer je septembra 1473 prejel diplomo in januarja 1476 magisterij.\n_START_SECTION_\nSlu\xc5\xbebovanje in znanstveno delo\n_START_PARAGRAPH_\nPo \xc5\xa1tudiju je dobil mesto v justingenski \xc5\xbeupniji. Poleg duhovni\xc5\xa1kih obveznosti se je ukvarjal z astronomijo, astrologijo in z izdelavo astronomskih in\xc5\xa1trumentov, ur in nebesnih globusov. Dopisoval si je z vodilnimi renesan\xc4\x8dnimi humanisti, na primer z von Reuchlinom (1455\xe2\x80\x931522). Zanj je izdelal ekvatorij in pisal horoskope._NEWLINE_Leta 1507 je na pobudo vojvode Ulrika W\xc3\xbcrttember\xc5\xa1kega zasedel novoustanovljeno stolico za matematiko in astronomijo na Univerzi v T\xc3\xbcbingenu. Tu se je izkazal kot odli\xc4\x8den predavatelj in z izdajanjem knjig. Leta 1522 so ga izvolili za rektorja. Njegova najbolj znana u\xc4\x8denca sta bila Melanchthon (1497\xe2\x80\x931560) in M\xc3\xbcnster (1488\xe2\x80\x931552)._NEWLINE_V tem \xc4\x8dasu je leta 1530 izbruhnila epidemija \xc4\x8drne kuge, tako da so morali prestaviti univerzo na pode\xc5\xbeelje. Od\xc5\xa1el je v Blauberen, kjer je za posledicami te bolezni umrl. Pokopali so ga v grobnici stolne cerkve (Stiftskirche) v T\xc3\xbcbingenu._NEWLINE_St\xc3\xb6ffler je napovedal konec sveta na dan 11. februarja 1524 v znamenju Rib zaradi velike vezave planetov. Temu je nasprotoval kardinal Middelburg.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater na Luni St\xc3\xb6fler. Njegovi Lunini koordinati sta 41,1\xc2\xb0 ju\xc5\xbeno; 6,0\xc2\xb0 vzhodno, premer 126 km in globina 2,8\xc2\xa0km. Prav tako se po njem imenuje asteroid glavnega asteroidnega pasu 4283 St\xc3\xb6ffler.'